b"\n_START_ARTICLE_\nSanta Creu de Torrefarrera\n_START_SECTION_\nDescripci\xc3\xb3\n_START_PARAGRAPH_\nEsgl\xc3\xa9sia de tres naus que arriben a la mateixa altura. Les naus laterals s\xc3\xb3n m\xc3\xa9s petites i amb la part corresponent al creuer m\xc3\xa9s oberta. Els arcs faixons es marquen a l'exterior en una mena de contraforts. Significaci\xc3\xb3 purament arquitect\xc3\xb2nica dels elements decoratius. Refor\xc3\xa7ament de la dimensi\xc3\xb3 horitzontal, amb repetici\xc3\xb3 de cornises i frontons, i campanar redu\xc3\xaft al mirador. S\xc3\xb2cols de carreus regulars de filada i la resta de pedra picada col\xc2\xb7locada irregularment.\n_START_SECTION_\nHist\xc3\xb2ria\n_START_PARAGRAPH_\nAl darrer ter\xc3\xa7 del segle XVIII es posa de manifest que l'esgl\xc3\xa9sia ha quedat petita i que cal construir-ne una altra. A inicis de 1773 els mestres d'obres Mari\xc3\xa0 Bicarri i Josep Codolosa van inspeccionar l'esgl\xc3\xa9sia vella i en van certificar el seu estat ru\xc3\xafn\xc3\xb3s. Es reuniren a la casa del Com\xc3\xba de la vila de Torrefarrera tots els caps de casa amb el notari Francesc Lamarca per tal d'establir les aportacions que caldria fer per poder construir el nou temple._NEWLINE_El mestre d'obres Isidre Roig\xc3\xa9 va fer els pl\xc3\xa0nols i el plec de condicions al 1793._NEWLINE_La tra\xc3\xa7a fou enviada a la Real Academia de Bellas Artes de San Fernando de Madrid que no va trobar el disseny gens encertat. Com que al voltant de Lleida no hi havia cap arquitecte acad\xc3\xa8mic, ni de la de San Fernando de Madrid, ni la de Sant Carles de Val\xc3\xa8ncia, des de l'Acad\xc3\xa8mia de Madrid es va nomenar el 26 de gener de 1794, a l'arquitecte Antonio Losada perqu\xc3\xa8 project\xc3\xa9s els pl\xc3\xa0nols del temple de Torrefarrera._NEWLINE_No es conserven not\xc3\xadcies documentals del proc\xc3\xa9s constructiu, ja que amb la Guerra Civil van desapar\xc3\xa8ixer molts documents. La data que apareix al basament de la creu que hi ha la part superior de la fa\xc3\xa7ana, 1799, indica segurament l'acabament del temple."